চলতি মরসুমে এই নিয়ে ৪১ গোল হয়ে গেল সুয়ারেজের। ২৫ ম্যাচে ৬৩ পয়েন্ট নিয়ে শীর্ষেই রয়ে গেল বার্সেলোনা। ম্যাচের পর উল্লসিত উরুগুয়ে তারকা বলেছেন, ‘‘লা লিগা জিততে হলে এমনই কিছু কঠিন ম্যাচ খেলতে হবে। কিন্তু আমরা কোনও সময়ের জন্য চাপে ছিলাম না। জয়টা তাই আমার কাছে অনেক বেশি আনন্দের।’’
এমনই বিপজ্জনক বার্সেলোনাকে পিছনে ফেলে লা লিগা জেতা যে ক্রমশ কঠিন হয়ে উঠেছে, তা মেনে নিেয়েছেন জিনেদিন জিদান। রবিবার রিয়াল মাদ্রিদ খেলবে মালাগার বিরুদ্ধে। তার আগে ক্রিশ্চিয়ানো রোনাল্ডোদের ম্যানেজারের মন্তব্য, ‘‘মাঠে নেমে ফুটবলাররা নিজেদের সেরা ফুটবল খেলে। কিন্তু বার্সেলোনা এই মুহূর্তে যে গতিতে এগোচ্ছে, তাতে ওদের পিছনে ফেলে লিগ জেতা কঠিন ব্যাপার।’’ আরও বলেছেন, ‘‘ম্যাচ জিতছি ঠিকই, কিন্তু আমি এখনও মনে করি বার্সেলোনার চেয়ে সাত পয়েন্টে পিছিয়ে থেকে লিগ জেতা সহজ নয়। তবে আমরা নিজেদের কাজ করে যাব।’’